
  PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 6 februarie 2012

Pl-x 783/2011


AVIZ

asupra

propunerii legislative pentru completarea alin.(1) al art.264 din Legea educaţiei naţionale nr.1/2011

În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru completarea alin.(1) al art.264 din Legea educaţiei naţionale nr.1/2011, trimisă cu adresa nr. Pl-x 783 din 1 februarie 2012, înregistrată cu nr.31/51 din 2 februarie  2012.
Camera Deputaţilor este primă Cameră sesizată, conform dispoziţiilor art. 75 alin.(1) din Constituţia României, republicată şi ale art.92 alin.(8) pct.2 din Regulamentul Camerei Deputaţilor, republicat, cu modificările şi completările ulterioare.

Propunerea legislativă ca obiect de reglementare modificarea alineatului (1) al articolului 264 din Legea educaţiei naţionale nr.1/2011, în scopul acordării gradaţiei de merit atât pentru personalul didactic, cât şi pentru personalul didactic auxiliar.
Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din 6 februarie 2012.

Membrii Comisiei au examinat propunerea legislativă supusă avizării, expunerea de motive, avizul nefavorabil al Consiliului Economic şi Social, transmis cu adresa nr.63 din 6 ianuarie 2012  şi avizul favorabil, cu observaţii şi propuneri, al Consiliului Legislativ, aviz cu nr. 2 din 3 ianuarie 2012.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a propunerii legislative, întrucât iniţiatorul nu indică sursele de finanţare necesare aplicării soluţiilor legislative propuse, în conformitate cu prevederile art.138 alin.(5) din Constituţia României, republicată. În vederea respectării dispoziţiilor art.111 alin.(1) din Constituţie, Comisia juridică, de disciplină şi imunităţi recomandă comisiei sesizate cu dezbaterea în fond a acestei propuneri legislative să solicite Guvernului României o informare obligatorie şi un studiu de impact cu privire la această iniţiativă legislativă.
În raport de obiectul şi conţinutul reglementării, propunerea legislativă face parte din categoria legilor organice. 

                             PREŞEDINTE,                          
            SECRETAR,

                               Daniel Buda                                    Gabriel Andronache

Consilier parlamentar,

Rodica Penescu        

